钦定古今图书集成/历象汇编/历法典/第081卷 > 闰赋 张季友 > 赐历日谢表 宋王安石
## 钦定古今图书集成/历象汇编/历法典/第081卷 > 闰赋 张季友 > 赐历日谢表 宋王安石

臣伏以太史序年，将谨人正之授；远臣尸禄，乃叨天
指之加。臣〈中谢〉窃以钦若昊穹，灵承黎庶，正时所以
作事，治历所以明时。恭惟皇帝陛下，道迈古初，德绥
方夏。治教之象，上协于天心；正朔所加，外通乎海表。
敢图幽屏，亦误宠颁。徒尊阁以知荣，曷糜捐之可报。
臣无任。